Samtök iðnaðarins og Samband íslenskra kvikmyndaframleiðenda ( SÍK ) fagna niðurstöðum nýútkominnar skýrslu Ríkisendurskoðunar um endurgreiðslukerfi kvikmynda . Öll verkefnin sem Ríkisendurskoðun rannsakaði voru unnin lögum samkvæmt og ekki fundust neinar vísbendingar um misnotkun á endurgreiðslukerfi kvikmynda samkvæmt rannsóknarniðurstöðum stofnunarinnar . Skýrslan tekur því af allan vafa um hvort misnotkun á endurgreiðslukerfi kvikmynda hafi viðgengist . Í skýrslu Ríkisendurskoðunar er jafnframt fjallað um mikilvægi endurgreiðslukerfisins fyrir samkeppnishæfni Íslands . Fram kemur að árið 2016 hafi löggjafinn talið ástæðu til þess að hækka hlutfall endurgreiðslu til kvikmyndaframleiðslu . Þegar að endurgreiðslu kemur hefur þegar verið greitt inn í ríkissjóð umtalsvert meira en endurgreiðslan nemur , eins og ótal skýrslur hafa sýnt fram á . Endurgreiðslur vegna kvikmyndagerðar hafa þannig eingöngu jákvæð áhrif á greiðslujöfnuð ríkissjóðs og eru án áhættu fyrir ríkissjóð því skila þarf endurskoðuðum fullnaðaruppgjörum áður en til endurgreiðslu kemur . Slíkt kerfi er einfalt og gegnsætt og hefur þessi framkvæmd verið talin einn helsti styrkur þessa kerfis af erlendum aðilum sem hafa framleitt kvikmyndir á Íslandi . RÚV ræðir við Sigríði Mogensen , forstöðumann hugverkasviðs hjá Samtökum iðnaðarins , um málið . „ Það kemur þarna ein ábending sem leiðir til þessarar úttektar og niðurstaðan er alveg skýr ; það er engin misnotkun á kerfinu , “ segir Sigríður . Í skýrslunni kemur aftur á móti fram að á undanförnum árum hafi vægi sjónvarpsefnis aukist innan endurgreiðslukerfisins og tilvikum fjölgað þar sem álitamál er hvort efnið falli að markmiðum laga og reglugerðar um tímabundnar endurgreiðslur vegna kvikmynda . Þar séu til að mynda matreiðsluþættir , ýmsir skemmtiþættir og efni sem ætla megi að sé einungis ætlað til sýningar í eigin dreifikerfi sjónvarpsstöðvanna . Sigríður segir að skilgreining á því hvaða verkefni falli undir lögin og reglugerðina hafi hugsanlega verið of víð og nú sé unnið að nýrri skilgreiningu í iðnaðar - og nýsköpunarráðuneytinu . „ En það breytir ekki þeirri staðreynd að gagnvart kvikmyndaiðnaðinum sjálfum þá hefur ekki átt sér stað nein misnotkun á kerfinu , “ segir Sigríður . Sigríður segir að þeir níu milljarðar sem hafi farið í endurgreiðslukerfið frá árinu 2001 hafi skilað sér margfalt til baka . „ Fjölmargar skýrslur og úttektir allt frá árinu 2006 hafa staðfest efnahags - og starfshvata þessa kerfis þannig að það má segja að það leiði af sér mikla verðmætasköpun sem er mun meiri en endurgreiðslurnar nema , “ segir Sigríður .